二十七日復雪用東坡聚星堂雪韵禁物體作詩約諸友同賦
作者：趙蕃
朝代：宋

paragraphs: 溫風忽來振柯葉，翻覆手間重變雪。
天公作事豈容料，坐使南人驚曠絕。
朝來送客到江滸，凍骨凜凜吹欲折。
歸來席戶已迷漫，芋火撥殘灰沒滅。
眼中所歷要摹寫，拙筆難書非被掣。
叩門好事忽有餉，一盞徑能生臉纈。
昌黎咏雪故雄健，取喻未免收瑣屑。
爭如歐蘇兩仙伯，一白解遮羣醜瞥。
我今困客乃自困，韓非說難竟死說。
戲詩還與作官同，大錯知合幾州鐵。